11.8.2023
RO
Jurnalul Oficial al Uniunii Europene
C 283/25 Joi, 16 februarie 2023
43.
invită Comisia și statele membre să se asigure că planul industrial al UE poate contribui la realizarea tranziției juste și a obiectivelor acesteia, inclusiv crearea de locuri de muncă de calitate, cu condiții de muncă echitabile și o bună remunerare, promovarea negocierilor colective și respectarea contractelor colective de muncă; 44. subliniază importanța accesului la formare și la recalificare al lucrătorilor din industriile și sectoarele care trebuie să facă obiectul unor schimbări fundamentale în vederea unei tranziții verzi și digitale; subliniază faptul că deținerea unor calificări și competențe certificate conferă lucrătorilor o valoare adăugată, îmbunătățindu-le poziția pe piața muncii, acestea putând fi transferate în cursul tranzițiilor de pe piața muncii; solicită ca politicile publice privind competențele să fie orientate către certificarea și validarea calificărilor și a competențelor; 45. salută contribuția planului la crearea unei forțe de muncă cu înaltă calificare pentru industria europeană prin consolidarea relevanței competențelor, prin utilizarea pactelor locale pentru competențe, sprijinind în același timp dezvoltarea ghișeelor unice și a centrelor locale de dezvoltare a competențelor, precum și ambiția planului de a valorifica talentele în cadrul UE și de a spori mobilitatea transfrontalieră a forței de muncă, precum și de a atrage forță de muncă calificată din țări din afara UE prin intermediul rezervei europene de talente; invită Comisia să prezinte un plan de îmbunătățire a atractivității Europei ca loc de muncă pentru ingineri și cadre universitare; 46.
solicită ca planul industrial al UE să creeze sinergii și legături cu politicile educaționale generale, având în vedere impactul ridicat al acestui sector; subliniază necesitatea coordonării cu strategia europeană pentru universități, în vederea încurajării cooperării cu ecosistemul industrial, în special prin implementarea unor acțiuni strategice de cercetare și inovare; evidențiază importanța formării profesionale pentru a dispune de personal calificat, cu competențe verzi și digitale, în cadrul industriilor; 47. subliniază necesitatea ca planul să contribuie la atingerea obiectivelor și a țintelor pentru 2030, astfel cum sunt prevăzute în programul de politică privind deceniul digital, inclusiv prin crearea accesului la locuri de muncă pentru tinerii care nu sunt încadrați profesional și nu urmează niciun program educațional sau de formare (NEET) și pentru persoanele cu niveluri mai scăzute de calificare; 48. atrage atenția asupra faptului că, deși ponderea populației care participă la cursuri de formare crește constant în UE la nivel general, cifra se situează în continuare cu mult sub obiectivul ca 60 % din populația adultă să participe anual la formare până în 2030, inclusiv din cauza lipsei de interes și a unei lipse percepute de necesitate în acest sens; subliniază că sistemele de compensare bazate pe competențe reprezintă un instrument util pentru a crește gradul de utilizare a formării;
Comerțul deschis pentru lanțuri de aprovizionare reziliente 49. reamintește că unul din cinci locuri de muncă din Uniune depinde de exporturi; invită Comisia, Serviciul European de Acțiune Externă și statele membre să promoveze noi parteneriate economice cu țările democratice, astfel încât Uniunea și partenerii săi să poată, printre altele, să facă față împreună schimbărilor climatice și consecințelor agresiunii Rusiei; 50.
invită Comisia să evalueze dependențele actuale și să găsească surse alternative pentru diversificarea lanțurilor de aprovizionare ale Europei cu tehnologii și materii prime critice și subliniază necesitatea de a asigura o coordonare mai bună, precum și de a depune eforturi comune în scopul creării unor lanțuri de aprovizionare reziliente pentru a răspunde nevoilor industriale ale UE; ia act de viitoarea propunere referitoare la un act legislativ privind materiile prime critice; 51. salută instrumentele adoptate în cursul acestui mandat pentru a combate practicile neloiale ale partenerilor comerciali, în special în ceea ce privește achizițiile publice și subvențiile străine; invită Comisia să le utilizeze pe deplin; invită, de asemenea, Comisia să adopte o poziție mai fermă în ceea ce privește combaterea concurenței neloiale de la nivel mondial, spre exemplu a celei cauzate de ajutoarele de stat nejustificate; 52. invită, totodată, Comisia să propună o „nouă generație de parteneriate în lume”, care să utilizeze pe deplin influența economică și politică a UE asupra partenerilor săi comerciali actuali pentru a se asigura că Uniunea obține tot ce este posibil pentru exporturile și importurile sale industriale, promovându-și totodată valorile și standardele, nu în ultimul rând drepturile omului și Pactul verde european; invită Comisia să utilizeze toate instrumentele de politică comercială de care dispune Europa pentru a-și crește prosperitatea, căutând și stabilind noi parteneriate comerciale, și pentru a proteja piața unică de distorsiunile provenind din țările din afara UE;